Ανακοίνωση για την έναρξη επανεξέτασης με ταχείες διαδικασίες του κανονισμού (ΕΚ) αριθ. 1599/1999 του Συμβουλίου, για την επιβολή οριστικού αντισταθμιστικού δασμού στις εισαγωγές συρμάτων από ανοξείδωτους χάλυβες με διάμετρο 1 mm ή μεγαλύτερη, καταγωγής Ινδίας

(2000/C 61/02)

Η Επιτροπή έλαβε δύο αιτήσεις για να κινήσει επανεξέταση με ταχείες διαδικασίες, σύμφωνα με το άρθρο 20 του κανονισμού (ΕΚ) αριθ. 2026/97 (εφεξής "ο βασικός κανονισμός"), όσον αφορά τις εισαγωγές συρμάτων από ανοξείδωτους χάλυβες με διάμετρο 1 mm ή μεγαλύτερη, καταγωγής Ινδίας, στις οποίες έχουν επιβληθεί οριστικοί αντισταθμιστικοί δασμοί με τον κανονισμό (ΕΚ) αριθ. 1599/1999.

1. Αίτηση επανεξέτασης

Οι αιτήσεις υποβλήθησαν από την Capico Trading Pvt. Ltd. και τη Atlas Stainless Corporation Ltd. Σύμφωνα με τον κανονισμό (ΕΚ) αριθ. 1599/1999, στις εξαγωγές συρμάτων από ανοξείδωτους χάλυβες καταγωγής Ινδίας που παρασκευάζεται από τις δύο αυτές εταιρείες επιβάλλεται οριστικός αντισταθμιστικός δασμός 48,8 %. Καμία από τις εταιρείες δεν υποβλήθηκε σε ατομική έρευνα κατά την αρχική έρευνα που οδήγησε στην επιβολή των εν λόγω δασμών.

2. Προϊόν

Το υπό εξέταση προϊόν είναι σύρματα από ανοξείδωτους χάλυβες, που περιέχει κατά βάρος 2,5 % νικέλιο ή περισσότερο, εκτός από τα σύρματα που περιέχουν κατά βάρος 28 % ή περισσότερο, αλλά όχι περισσότερο από 31 % νικέλιο και 20 % χρώμια ή περισσότερο αλλά όχι περισσότερο από 22 %, με διάμετρο 1 mm ή μεγαλύτερη. Το εν λόγω προϊόν υπάγεται στον κωδικό ΣΟ ex 7223 00 19. Ο εν λόγω κωδικός παρατίθεται για πληροφοριακούς λόγους.

3. Αιτιολόγηση της επανεξέτασης

Οι αιτούντες ισχυρίστηκαν ότι δεν εξήγαγαν το υπό εξέταση προϊόν στην Κοινότητα κατά την περίοδο έρευνας στην οποία βασίζονται οι αντισταθμιστικοί δασμοί (1η Απριλίου 1997 - 31 Μαρτίου 1998). Ισχυρίστηκαν ακόμη ότι άρχισαν την εξαγωγή του υπό εξέταση προϊόντος στην Κοινότητα μετά το πέρας της περιόδου έρευνας, ή προτίθενται να το πράξουν, και ότι δεν συνδέονται με άλλους εξαγωγείς του προϊόντος στον Ινδία.

Οι κοινοτικοί παραγωγοί που είναι γνωστό ότι ενδιαφέρονται ενημερώθηκαν για την ανωτέρω αίτηση και είχαν την ευκαιρία να υποβάλλουν τις παρατηρήσεις τους.

4. Έναρξη επανεξέτασης με ταχείες διαδικασίες

Υπό το πρίσμα των ανωτέρω, και με βάση τα στοιχεία που υποβλήθησαν, η Επιτροπή καταλήγει στο συμπέρασμα ότι οι εν λόγω εξαγωγείς δεν υποβλήθηκαν σε ατομική έρευνα κατά την αρχική έρευνα αντισταθμιστικού δασμού για λόγους άλλους από την άρνηση συνεργασίας με την Επιτροπή.

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης με ταχείες διαδικασίες και για τις δύο εταιρείες, η Επιτροπή αρχίζει έρευνα σύμφωνα με το άρθρο 20 του βασικού κανονισμού.

5. Προθεσμία

Το ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, υπό την προϋπόθεση ότι μπορούν να αποδείξουν ότι είναι δυνατόν να θιγούν από τα αποτελέσματα της έρευνας. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή υπό την προϋπόθεση ότι θα αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

Η διεύθυνση αλληλογραφίας είναι η ακόλουθη: Ευρωπαϊκή Επιτροπή

ΓΔ Εμπορίου

Υπόψη: κ. A. J. Stewart DM 5/77 Rue de la Loi/Wetstraat 200 B - 1049 Βρυξέλλες Φαξ (32-2) 295 65 05 Τηλετύπου: COMEU B 21877.

6. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 28 του βασικού κανονισμού.